Intens cap de setmana faller amb la Cavalcada de l’Humor (AJORNADA), la signatura en el Llibre d’Honor i la inauguració de l’Exposició del Ninot
2025-07-24

L’Exaltació de les 25 Falleres Majors donava el tret d’eixida a les Falles en Burjassot; unes Falles que el cap de setmana del dissabte 1 i del diumenge 2 de març, seran també molt intenses ja que se celebrarà la Cavalcada de l’Humor (AJORNADA), la signatura en el Llibre d’Honor de l’Ajuntament dels màxims representants de 2025 i la inauguració de l’Exposició del Ninot, a la Casa de Cultura.

(CAVALCADA DE L’HUMOR AJORNADA) Els actes començaran el dissabte 1 de març, a les 18.00 hores, moment en el qual la crítica, la sàtira i les disfresses més originals es deixaran veure pels carrers de Burjassot en la Cavalcada de l’Humor 2025. Eixint des de la Plaça de l’Ajuntament i des de la Plaça Sequera, les 13 comissions falleres mostraran el treball que han fet al llarg dels últims mesos amb la confecció de les seues disfresses, acompanyades de les crítiques més mordaces. Després, l’aparcament de Les Palmeres acollirà l’actuació de l’Orquestra “Rollers Band”.

El diumenge 2 de març, a partir de les 11.00 hores, la cita serà al Consistori, que acollirà un dels actes fallers més solemnes: la signatura en el Llibre d’Honor dels màxims representants de la festa fallera de 2025 i el lliurament de les insígnies de la Federació de Falles i del Consistori als nous delegats i delegades. A més, en aquest acte, es nomenarà també l’alcalde com a Faller d’Honor de les 13 falles de Burjassot.

A continuació, totes i tots els presents es desplaçaran a la Casa de Cultura per a, sobre les 12.30 hores, inaugurar l’Exposició del Ninot 2025 que obrirà les seues portes al públic en general el dilluns 10 de març, a les 17.00 hores.

Un cap de setmana intens que anuncia que Burjassot està en Falles i que, en uns dies, els monuments fallers es podran veure pels carrers del municipi.